Up-58/03
Natisni
Opravilna št.:
Up-58/03
Datum odločitve:
27. 2. 2003
ECLI:
ECLI:SI:USRS:2003:Up.58.03
Akt:
Ustavna pritožba A. A. zoper sklep Višjega sodišča v Mariboru št. Kp 17/2003 z dne 16. 1. 2003 v zvezi s sklepom Okrožnega sodišča v Mariboru št. Ks 854/2002 z dne 23. 12. 2002
Izrek:
Ustavna pritožba A. A. zoper sklep Višjega sodišča v Mariboru št. Kp 17/2003 z dne 16. 1. 2003 v zvezi s sklepom Okrožnega sodišča v Mariboru št. Ks 854/2002 z dne 23. 12. 2002 se zavrže.
Evidenčni stavek:
Ker pritožnik zoper pravnomočni sklep o odreditvi pripora za zagotovitev njegove navzočnosti na glavni obravnavi ni izkazal izčrpanosti zahteve za varstvo zakonitosti, prav tako pa ni predlagal predčasne obravnave, ni podana procesna predpostavka izčrpanosti pravnih sredstev. Zato je Ustavno sodišče ustavno pritožbo zavrglo.
Geslo:
1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev.
Pravna podlaga:
Člen 55.1.2, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
31. 1. 2003
Vrsta odločitve:
sklep
Vrsta rešitve:
zavrženje
Dokument:
US22171
Up-58/03-5
18. 3. 2003
SKLEP
Ustavno sodišče je v postopku za preizkus ustavne pritožbe A. A. iz Ž., ki ga zastopa B. B., odvetnik v Z., na seji senata dne 27. februarja 2003 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper sklep Višjega sodišča v Mariboru št. Kp 17/2003 z dne 16. 1. 2003 v zvezi s sklepom Okrožnega sodišča v Mariboru št. Ks 854/2002 z dne 23. 12. 2002 se zavrže.
Obrazložitev
A.
1. Z izpodbijanim prvostopenjskim sklepom je zunajobravnavni senat Okrožnega sodišča v Mariboru na podlagi drugega odstavka 307. člena Zakona o kazenskem postopku (Uradni list RS, št. 63/94 in nasl. - v nadaljevanju ZKP) zoper pritožnika odredil pripor, da bi zagotovil njegovo navzočnost na glavni obravnavi. Zoper navedeni sklep je pritožnikov zagovornik vložil pritožbo, ki jo je Višje sodišče zavrglo.
2. V ustavni pritožbi navaja, da je bilo procesno pravo napačno uporabljeno. Po mnenju pritožnika je stališče, ki ga je v izpodbijanem sklepu zavzelo Višje sodišče, protiustavno. Pomenilo naj bi kršitev 19. in 20. člena Ustave. V zvezi s tem navede, da teče rok za vložitev pritožbe zoper sklep o odreditvi pripora od vročitve tistemu upravičencu, ki je sklep prejel zadnji. Po navedbah pritožnika mu sodišče sklepa o odreditvi pripora še ni vročilo. Z njim in z odredbo o postavitvi zagovornika po uradni dolžnosti naj bi ga dne 13. 1. 2003 seznanil postavljeni zagovornik. Pritožnik meni, da so v zadevi izčrpana vsa pravna sredstva. Predlaga, naj Ustavno sodišče ustavno pritožbo obravnava prednostno, sklep Višjega sodišča v Mariboru št. Kp 17/2003 z dne 16. 1. 2003 odpravi in do odločitve višjega sodišča o pritožbi zadrži izvrševanje prvostopenjskega sklepa o odreditvi pripora.
B.
3. Po določbi prvega odstavka 51. člena Zakona o Ustavnem sodišču (v nadaljevanju ZUstS) se ustavna pritožba lahko vloži šele, ko so izčrpana vsa pravna sredstva. Izjemoma lahko Ustavno sodišče odloča o ustavni pritožbi pred izčrpanjem izrednih pravnih sredstev, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice (drugi odstavek 51. člena ZUstS).
4. Po določbi prvega odstavka 420. člena ZKP se sme zoper pravnomočno sodno odločbo in zoper sodni postopek, ki je tekel pred tako pravnomočno sodno odločbo, po pravnomočno končanem kazenskem postopku vložiti zahteva za varstvo zakonitosti. Ne glede na navedeno določbo se sme med kazenskim postopkom, ki ni pravnomočno končan, vložiti zahteva za varstvo zakonitosti samo zoper pravnomočno odločbo o odreditvi in podaljšanju pripora (četrti odstavek 420. člena ZKP).
5. Iz ustavne pritožbe ne izhaja, da bi pritožnik zahtevo za varstvo zakonitosti vložil. Pritožnik tudi ne predlaga, naj Ustavno sodišče o ustavni pritožbi odloči predčasno na podlagi drugega odstavka 51. člena ZUstS. Ker glede na navedeno procesna predpostavka izčrpanosti pravnih sredstev ni podana, je Ustavno sodišče ustavno pritožbo zavrglo.
C.
6. Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS in šeste alineje prvega odstavka 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednik senata dr. Zvonko Fišer ter člana dr. Ciril Ribičič in dr. Mirjam Škrk. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednik senata
dr. Zvonko Fišer